open-index/open-wikipedia-markdown huggingface dataset:
گل احمد

**گل احمد** ایک پاکستانی ٹیکسٹائل کمپنی ہے جو خوردہ آؤٹ لیٹس کا ایک سلسلہ چلاتی ہے جو *[https://www.gulahmedshop.com/ گل احمد آئیڈیاز] کے* نام سے چل رہی ہے۔ اس گروپ کے دیگر کاروبار سوئس اسٹیکس کیمیکلز (پرائیویٹ) لمیٹڈ کے نام سے پائے جاتے ہیں ، جو کیمیائی تقسیم کی ایک بڑی کمپنی ہے جس کو پاکستان میں سیبا اسپیشلٹی کیمیکلز کی فراہمی کے مکمل حقوق حاصل ہیں ۔ اس گروہ نے اروین ٹیکنالوجیز کے ساتھ انفارمیشن ٹیکنالوجی کو آؤٹ سورس کرنے میں سرمایہ کاری کی ہے۔ 
گل احمد گروپ نے ٹیکسٹائل میں 20 ویں صدی کے اوائل میں کاروبار شروع کیا۔ 1953 میں اس گروپ نے گل احمد ٹیکسٹائل ملز لمیٹڈ کے نام سے صنعت کے شعبے میں داخل ہونے کا فیصلہ کیا اور اسے نجی طور پر محدود کمپنی کے طور پر شروع کیا ۔ 1970 میں یہ کمپنی کراچی اسٹاک ایکسچینج مندرج ہوئی۔ اس وقت سے اس کمپنی نے تیزی سے ترقی کی ہے اور، 2017 میں مارکیٹ سرمایہ کاری 12.7 ارب (0.12 ارب امریکی ڈالر) تھی اور یہ پاکستان کی مشہور ترین ٹیکسٹائل کمپنیوں میں سے ایک تھی۔ 

گروپ نے 1900ء میں ٹیکسٹائل میں تجارت شروع کی۔ گروپ 1953ء میں آج کے مشہور نام گل احمد ٹیکسٹائل ملز (ایل ٹی ڈی) کے قیام کے ساتھ مینوفیکچرنگ کے میدان میں داخل ہوا۔ 1970ء میں کراچی اسٹاک ایکسچینج میں داخل ہونے کے بعد سے کمپنی تیزی سے ترقی اور ٹیکسٹائل کی دنیا میں مرکزی درجے کا لطف لے رہی ہے۔ 51840 سے زیادہ پھیلی پیداواری صلاحیت، 300 اسٹیٹ آف دی آرٹ بنائی مشین اور سب سے زیادہ جدید سوت رنگائی تیاری اور سلائی کے یونٹس کے ساتھ، گل احمد ایک جامع اکائی ہے – جو کاٹن سوت سے لے کر تیار شدہ مصنوعات تک سب کچھ بنا رہی ہے۔

## گل احمد ٹیکسٹائل ملز لمیٹڈ
یہ مل وقت 130،000 تکلوں کی صلاحیت کے ساتھ ایک جامع مل ہے، اس میں 30،000 روٹرز کے 400 وسیع چوڑائی والے ایئر جیٹ لومز ، 90 سلزرز، 297 روایتی لومز اور جدید ترین پروسیسنگ اور فنشنگ یونٹ موجود ہیں۔ یہ ایک مربوط ٹیکسٹائل مل ہے ، جو ٹیکسٹائل کے کاروبار کیے تمام حصوں کا کام کرتی ہے۔ 
[بائیں|تصغیر| صدر ، کراچی میں [زیب النساء اسٹریٹ پر ایٹریئم مال میں آئیڈیاز کی دکان]]

## گروپ کمپنیاں
* گل احمد انٹرنیشنل لمیٹڈ
* جی ٹی ایم یورپ لمیٹڈ
* گل احمد ٹیکسٹائل ملز لمیٹڈ 
* گل احمد انرجی
* حبیب میٹرو پولیٹن بینک

## حوالہ جات

## بیرونی روابط
* گل احمد سرکاری سائٹ ، کمپنی کا جائزہ

زمرہ:پاکستان کی تصنیعی کمپنیاں
زمرہ:پاکستان کے لباس کے برانڈ
زمرہ:پاکستان میں 1953ء کی تاسیسات
زمرہ:تصویر کا متروک پیرامیٹر استعمال کرنے والے صفحات
زمرہ:پاکستان سٹاک ایکسچینج میں مندرج کمپنیاں
زمرہ:پاکستان کی ملبوسات کی کمپنیاں
زمرہ:ویکی ڈیٹا سے مطابقت رکھنے والی مختصر تفصیل
زمرہ:کراچی کی شخصیات
زمرہ:1953ء میں تاسیس پاکستانی کمپنیاں
زمرہ:پاکستان کی ٹیکسٹائل کمپنیاں
دشرتھ مانجھی

دشرتھ مانجھی (1934-17 اگست 2007) جسے پہاڑی آدمی (Mountain Man) کے نام سے بھی جانا جاتا ہے بھارت کی ریاست بہار کے شہر گیا کے نزدیک ایک گاؤں گہلور کا رہنے والا ایک مزدور تھا۔دشرتھ مانجھی وہ شخص تھا جس نے صرف ایک ہتھوڑے اور سینی کی مدد سے ایک پورا پہاڑ کاٹ کر 110 میٹر (360 فٹ)طویل، 9.1 میٹر (30 فٹ) چوڑا اور 7.6 میٹر (25 فٹ) گہرا راستہ بنا کر دنیا کو حیران کر دیا تھا۔22 برس کی صبر آزما اور طویل محنت کے بعد دشرتھ نے قصبہ گیا کے دو علاقوں اٹری اور وزیر گنج کے درمیان سفر کے فاصلے 55 کلومیٹر کو 15 کلومیٹر کر دیا۔

## ابتدائی زندگی
دشرتھ نے ہندوستان کے ذات پات کے نظام میں نچلی ذات کے خاندانوں میں شمار ہونے والے موشار ذات کے خاندان میں جنم لیا۔ وہ اپنی اوائل عمری میں گھر سے بھاگ گیا تھا اور دھنباد میں کوئلے کی کانوں میں کام کرتا رہا۔ بعد ازاں وہ گہلور گاؤں واپس آگیا اور فالگنی یا پھاگُنی نامی عورت سے شادی کر لی۔

گہلور ایک چھوٹا سا کم وسائل گاؤں تھا۔ اس کی جنوبی سرحد پر راج گیر سلسلہ کوہ کے پہاڑوں کی وجہ سے اس کا رابطہ وزیر گنج شہر سے بذریعہ سڑک نہیں تھا۔
## حادثہ اور راستہ بنانے کی ابتدا
گہلور واپس آجانے کے بعد دشرتھ نے زرعی مزدور کے طور پر کام کرنا شروع کر دیا تھا۔یہ 1959 یا 1960 کا واقعہ ہے کہ دشرتھ کی بیوی فالگنی بری طرح زخمی ہو گئی اور کسی طبی امداد کے بغیر ہی انتقال کر گئی۔ اس کی وجہ یہ تھی کہ قریب ترین اسپتال بھی گاؤں سے 55 کلومیٹر (34 میل) دور تھا۔ایک اور رپورٹ کے مطابق فالگنی کی موت پہاڑی پگڈنڈی سے گرنے کی وجہ سے ہوئی جب وہ گاؤں سے دور کام کرتے دشرتھ کو کھانا دینے جارہی تھی۔
چونکہ گاؤں اور شہر کے بیچ پہاڑ حائل ہونے کی وجہ سے دشرتھ کی بیوی کو بروقت اسپتال نہ لیجایا جا سکا تھا اور اس کی موت ہو گئی تھی اس سانحے نے دشرتھ کو جھنجھوڑ کر رکھ دیا اور اس نے فیصلہ کیا کہ وہ اس پہاڑ کو کاٹ کر راستہ بنائے گا تاکہ گاؤں اور شہر کا فاصلہ کم ہو سکے اور آئندہ کوئی فالگنی اسپتال نہ پہنچنے کی وجہ سے نہ مر جائے۔ دشرتھ نے اس بات کی اشد ضرورت محسوس کی کہ ایک آسان اور کم فاصلہ راستہ ہونا چاہیے۔ اس نے مصمم ارادہ کر لیا کہ وہ پہاڑ کاٹ کر ایک راستہ بنائے گا تاکہ گاؤں والوں کو صحت کی سہولیات تک رسائی میں آسانی ہو۔ 

اس نے پہاڑ کاٹ کر 110 میٹر (360 فٹ)طویل، 9.1 میٹر (30 فٹ) چوڑی اور 7.6 میٹر (25 فٹ) گہری سڑک بنا ڈالی۔ دشرتھ کہتا ہے “ جب میں نے پہاڑ کو کاٹنا شروع کیا تو لوگوں نے مجھے پاگل کہا لیکن اس سے میرے حوصلے کو مزید تقویت ملی “۔

دشرتھ نے 22 سال (1960 تا 1982) کی مسلسل محنت کے بعد کام مکمل کر لیا۔اور یوں قصبہ گیا کے دو علاقوں اٹری اور وزیر گنج کے درمیان سفر کا فاصلے 55 کلومیٹر سے 15 کلومیٹر رہ گیا۔ دشرتھ کی اس جا نگسل محنت سے گہلور گاؤں کے باسیوں کی زندگی میں آسانی پیدا ہوئی اور وہ صحت و شہری سہولتوں سے استفادہ کے قابل ہو گئے۔
## وفات
دشرتھ کو مثانے کے سرطان کے باعث 23 جولائی 2007 کو آل انڈیا انسٹی ٹیوٹ آف میڈیکل سائنسسز نئی دلی میں داخل کیا گیا۔جہاں 17 اگست 2007 کو اس کا انتقال ہو گیا۔

## حوالہ جات

زمرہ:1934ء کی پیدائشیں
زمرہ:2007ء کی وفیات
زمرہ:بھارت میں ریاستی جنازے
زمرہ:بھارت میں سرطان سے اموات
زمرہ:ضلع گیا کی شخصیات
زمرہ:بھارتی ہندو
زمرہ:ویکی ڈیٹا سے مختلف مختصر وضاحت
زمرہ:نئی دہلی میں وفات پانے والی شخصیات
زمرہ:اکیسویں صدی کی بھارتی شخصیات
زمرہ:بیسویں صدی کی بھارتی شخصیات
زمرہ:بہاری شخصیات
زمرہ:بھارتی شخصیات
زمرہ:بہار (بھارت)
زمرہ:بھارتی سماجی کارکن
عامر عدنان

**عامر عدنان** مردوں کے لیے ایک پاکستانی فیشن لیبل ہیں۔  یہ برانڈشیروانی کو جدید فیشن میں دوبارہ متعارف کروانے اور پاکستان کا پہلا بین الاقوامی مردانہ لباس کو متعارف کروانے کا دعویدار ہے ہے۔

## حوالہ جات

زمرہ:انسٹی ٹیوٹ آف بزنس ایڈمنسٹریشن، کراچی کے فضلا
زمرہ:باضابطہ ویب سائٹ ویکی ڈیٹا پر موجود نہیں
زمرہ:پاکستان کے لباس کے برانڈ
زمرہ:پاکستان کی ملبوسات کی کمپنیاں
زمرہ:تمغائے حسن کارکردگی وصول کنندگان
زمرہ:ویکی ڈیٹا سے مطابقت رکھنے والی مختصر تفصیل
زمرہ:کراچی کی شخصیات
الکرم سٹوڈیو

**الکرام اسٹوڈیو** پاکستانی لباس کا ایک برانڈ ہے جو ریڈی میڈ ، غیر سلائی شدہ اور نفیس کپڑے فروخت کرتا ہے۔  
**الکرم اسٹوڈیو** کے شو روم کراچی، حیدرآباد، لاہور، اسلام آباد، راولپنڈی، فیصل آباد، سرگودھا، ملتان، گجرات، میرپور، پشاور، گوجرانوالہ، ڈسکہ، مظفرآباد، مردان، سوات، نارووال، بہاولپور اور دبئی میں واقع ہیں۔
## حوالہ جات

زمرہ:2011ء میں تاسیس پاکستانی کمپنیاں
زمرہ:2011ء میں قائم ہونے والی کمپنیاں
زمرہ:پاکستان کے لباس کے برانڈ
زمرہ:پاکستان میں 2011ء کی تاسیسات
زمرہ:پاکستان کی ملبوسات کی کمپنیاں
زمرہ:کراچی میں قائم کمپنیاں
کھاڈی

**کھاڈی** ایک پاکستانی فیشن اور طرز زندگی کا مشہور برانڈ ہے جو دسمبر 1998 میں قائم ہوا تھا۔ آج یہ پورے پاکستان کے 17 شہروں میں 46 اور برطانیہ میں 17 اسٹورز چلاتا ہے۔

## تاریخ
پہلا اسٹور 1999ء میں کراچی کے زمزمہ میں کھولا گیا تھا۔ اس کے بعد *کھاڈی* اپنے شروع کے دو سالوں میں ملٹی اسٹورز تک پھیل گیا اور اس نے بہت ساری مصنوعات کو متعارف کرایا معروف فن تعمیر کمپنی اے ایس اے نے 2017 تک پاکستان، برطانیہ اور متحدہ عرب امارات میں کھاڈی اسٹورز کے داخلہ ڈیزائنر کی حیثیت سے خدمات انجام دیں۔  اس وقت یہ پاکستان کے 17 شہروں میں 46 اور برطانیہ اور جی سی سی کے 17 شہروں میں اسٹور چلارہا ہے ، جو خواتین، مردوں اور بچوں کے لیے کپڑوں تک ،پرنٹ شدہ اور ہاتھ سے بنے ہوئے دونوں طرح کے کپڑوں میں وسیع پیمانے پر مصنوعات پیش کرتا ہے۔ 

مئی 2019ء میں کھاڈی نے پاکستان بھر میں اپنے برانڈ کو فروغ دینے کے لیے سات نئے فیبرک اسٹوروں کا آغاز کر کیا ان اسٹوروں میں خانیوال اور جہلم کے اسٹورز کو منفرد اور خوبصورت مقامات پر لانچ کیا گیا۔ خانیوال اسٹور ملتان روڈ پر واقع ہے۔ جہلم کا اسٹور جی ٹی پر واقع ہے۔ دیگر 5 اسٹور لبرٹی مارکیٹ لاہور، ڈسکہ، بورے والا، فیصل آباد اور حیدرآباد میں واقع ہیں۔

نور جہاں بلگرامی نے ہاتھ سے بنی کاٹن یا لٹھے کو عام کر دیا تھا تو آج شمعون سلطان نے اسی کپڑے کو کھاڈی برانڈ کا نام دے کر اسے عوامی ترین بنادیا ہے۔ کھاڈی نے پاکستان میں سلے سلائے کپڑوں کے رحجان میں ایک انقلاب برپا کیا۔ پچھلی دہائی تک بھی پاکستان میں فیشن ملبوسات کے لیے درزیوں پر انحصار کیا جاتا رہا لیکن گذشتہ دس سالوں میں یہ رحجان تبدیل ہوا اور جدید انداز کے سلے سلائے ملبوسات کی برانڈ کھاڈی اور جنریشن مقبول ہوتی گئیں۔

## حوالہ جات

زمرہ:1999ء میں قائم ہونے والی کمپنیاں
زمرہ:اسلام آباد میں قائم کمپنیاں
زمرہ:پاکستان کے لباس کے برانڈ
زمرہ:پاکستان میں 1999ء کی تاسیسات
زمرہ:پاکستانی برانڈ
زمرہ:پاکستانی ملبوسات
زمرہ:کراچی میں قائم کمپنیاں
زمرہ:لاہور میں قائم کمپنیاں
زمرہ:1998ء میں تاسیس پاکستانی کمپنیاں
زمرہ:اعلی فیشن برانڈ
زمرہ:2020ء کی دہائی کا فیشن
شیخ ابو بکر احمد

**شیخ ابو بکر احمد**  مفتی اعظم بھارت ہیں۔ وہ آل انڈیا سنی جمعیت العلما کے جنرل سکریٹری بھی ہیں۔ مرکز ثقافت سنیہ کے چانسلر اور روزمانہ سراج کے صدر نشین ہیں۔ اور اسلامک ایجوکیشنل بورڈ آف انڈیا کے صدر ہیں۔۔ وہ ایک عالم، ماہر تعلیم، ریفارمر، ماہر ماحولیات، امن کے حامی اور مقرر ہیں۔

## ابتدائی زندگی
ان کی ولادت 22 مارچ 1931ء کو کانتاپورم میں ہوئی۔

## مفتی اعظم
مفتی اعظم بھارت ایک بہت برا عہدہ ہے جو عموماً جنوبی ہند میں بہت اہمیت کا حامل ہے۔ یہ بھارت کے مسلمانوں کا سب سے بڑا عہدہ ہے۔ ان کا انتخاب متعدد تنظیموں نے مل کر کیا ہے۔ سابق مفتی اعظم اختر رضا خان کی وفات کے بعد انھیں مفتی اعظم منتخب کیا گیا۔ انھوں نے رام لیلا میدان  دہلی میں مفتی اعظم بننے کا حلف لیا۔ ان کی حلف برداری کے بعد مختلف ممالک سے تہنیتی پیغامات آنے شروع ہو گئے جن میں متحدہ عرب امارات، بحرین، کویت، سلطنت عمان، ملائیشیا اور انڈونیشیا شامل ہیں۔ بالخصوص ان کے آبائی وطن اور جائے پیدائش کوژی کوڈ ضلع میں جشن کا ماحول تھا۔ وہاں کیرلا مجلس قانون ساز کے اسپیکر سری پی سری راما کشنن، کیرلا وزیر ٹی پی راما کرشنن، کرناٹک وزیر یو ٹی قادر اور رحیم خان، تمل ناڈو حج کمیٹی، کوژیکوڈ کے میئر، کئی سیاسی، مذہبی اور ثقافتی تنظیموں نے وہاں تقریب میں حصہ لیا اور مفتی صاحب کو مبارکباد دی۔ پروگرام میں ٹی پی راماکرشنن نے حکومت کیرلا کے لیے مفتی صاحب کی تعریف کی۔

## اعزازات
جنوری 2008ء میں جدہ میں انھیں اسلامی ثقافت کے دفاع کے لیے اسلامی ثقافتی اعزاز سے نوازا گیا۔ 2016ء میں انھیں او آئی سی کی جانب سے جیویلز آف مسلم ورلڈ بز اعزاز سے نوازا گیا۔ انھیں بھارت کا ابن بطوطہ کہا جاتا ہے۔
## نظریات
وہ اسلامی شدت پسندی کے مخالف ہیں۔ ان کا کہنا ہے کہ جنگجو گروہ جیسے داعش اسلام کی شبیہ کو خراب کر رہے ہیں۔ وہ امن کے حامی اور وکیل ہیں اور برداشت اور صبر کو بڑھاوا دیتے ہیں۔ نومبر 2015ء میں انھوں نے جنسی مساوات پر تنقید کی اور کہا کہ جنسی مساوات ایک ایسا سراب ہے جو کبھی حقیقت نہیں بن سکتا ہے۔ یہ اسلام کے مخالف ہے، انسانیت کے مخالف ہے اور کوئی بھی عاقل اسے قبول نہیں کر سکتا ہے۔

## حوالہ جات

زمرہ:1931ء کی پیدائشیں
زمرہ:اسلامی مذہبی رہنما
زمرہ:بقید حیات شخصیات
زمرہ:بھارت کے سنی علما
زمرہ:بھارت میں اسلام
زمرہ:بھارتی ائمہ کرام
زمرہ:بھارتی روحانی گرو
زمرہ:بھارتی مفتیان اعظم
زمرہ:ضلع کوژیکوڈ کی شخصیات
زمرہ:کیرلا میں اسلام
زمرہ:ماہرین ماحولیات
زمرہ:ہندوستانی صوفیا
زمرہ:وہ صفحات جو ٹائٹل پیرامیٹر کے ساتھ ایمبیڈڈ خانہ معلومات سانچوں کا استعمال کرتے ہیں
زمرہ:بیسویں صدی کے ہندوستانی مسلمان
زمرہ:بیسویں صدی کے ائمہ کرام
زمرہ:اکیسویں صدی کے ہندوستانی مسلمان
زمرہ:اکیسویں صدی کے ائمہ کرام
زمرہ:بریلوی مکتب فکر کی شخصیات
زمرہ:1939ء کی پیدائشیں
زمرہ:کیرلا کی شخصیات
زمرہ:اہل سنت
زمرہ:بھارتی ماہرین ماحولیات
باریزے

**باریز** ایک پاکستانی فیشن خوردہ فروش ہے ۔ اس کا صدر دفتر لاہور، پاکستان میں قائم ہے۔  اس برانڈ کا کاروبار ملائیشیا ، متحدہ عرب امارات اور برطانیہ میں بھی ہے۔ اس کی بنیاد پاکستانی فیشن ڈیزائنر اور مخیر شخصیت سیما عزیز نے رکھی تھی۔

## تاریخ
سیما عزیز کے نے 1985ء میں لاہور میں اس برانڈ کو قائم کیا تھا۔  اس کی بنیادی کمپنی سیفم پرائیوٹ لمیٹڈ ہے۔

## برانڈز
* چنئیر 
* قیصریہ
* لیئرز کلب
* منی مائنرز (بچوں کے لیے)

## نیٹ ورک
پاکستان، ہندوستان، ملائشیا، متحدہ عرب امارات اور برطانیہ سمیت پانچ ملکوں میں باریز کی 90 دکانیں ہیں: ۔ اس برانڈ کا فرنچائزز کا نیٹ ورک بھی ہے۔ اس کمپنی میں تقریبا 5000 ملازمین ہیں۔ 

## بزنس لیڈروں کی کونسل
بیریز کی شریک بانی سیما عزیز کو اکتوبر 2018ء میں وزیر اعظم پاکستان، عمران خان کی تشکیل کردہ *کونسل آف بزنس لیڈرس میں شمولیت کے* لیے منتخب کیا گیا تھا۔ 

## حوالہ جات

زمرہ:1985ء میں تاسیس پاکستانی کمپنیاں
زمرہ:1985ء میں قائم ہونے والی کمپنیاں
زمرہ:پاکستان کے لباس کے برانڈ
زمرہ:پاکستان میں 1985ء کی تاسیسات
زمرہ:لاہور میں قائم کمپنیاں
زمرہ:پاکستان کی ملبوسات کی کمپنیاں
زمرہ:لگژری برانڈ
زمرہ:ویکی ڈیٹا سے مطابقت رکھنے والی مختصر تفصیل
ابو مسعود بدری

**ابو مسعود بدری ** عقبہ بن عمر اصل نام تھا لقب سے مشہور ہیں۔آپ نے 40ھ میں وفات پائی ۔
## نام ونسب
عقبہ نام، ابو مسعود کنیت ، سلسلۂ نسب یہ ہے،عقبہ بن عمر بن ثعلبہ بن اسیرہ بن عمیرہ ابن عطیہ بن عوف بن حارث بن خزرج۔

### اسلام
عقبہ ثانیہ میں اسلام قبول کیا اور دین حنیفی کے پر جوش داعی ثابت ہوئے۔
### غزوات اور عام حالات
تمام غزوات میں شرکت کی ، عام خیال یہ ہے کہ غزوہ بدر میں شریک نہ تھے، صرف بدر کی سکونت سے بدری مشہور ہو گئے ،لیکن یہ صحیح نہیں امام شعبہ ، بخاری، مسلم ان کی شرکت بدر کا اعتراف کرتے ہیں، امام بخاری نے جامع صحیح میں اس کی طرف صاف طور پر اشارہ کیا ہے۔
اس کے سوا بیعتِ عقبہ کی شرکت پر تمام ائمہ فن متفق ہیں، پھر بدر سے غائب ہونے کی کیا وجہ ہو سکتی ہے؟
عہد نبوت اور خلفاء ثلاثہ کے زمانہ تک مدینہ میں اقامت پزیر رہے،کچھ دنوں بدر میں سکونت رکھی، حضرت علی رضی اللہ عنہ کے دور خلافت میں کوفہ میں منتقل ہو گئے،  اور یہاں مکان بنوا لیا تھا ۔
حضرت علیؓ کے احباب خاص میں تھے جب آپ جنگ صفین کے لیے روانہ ہوئے تو ان کو کوفہ میں اپنا جانشین بناکر گئے اور آپ کی واپسی تک کوفہ انہی کی ذات سے مرکز امارت رہا۔
جنگ صفین کے بعد وطن (مدینہ) کی محبت نے اپنی طرف کھینچا اور آپ مدینہ لوٹ آئے ۔  :
### وفات
40ھ میں انتقال کیا، بعض کا خیال ہے کہ امیر معاویہؓ کے اخیر زمانہ خلافت تک موجود تھے، لیکن یہ غلطی سے خالی نہیں تاہم اس قدر یقینی ہے کہ مغیرہ بن شعبہ کی ولایت کوفہ کے وقت زندہ تھے،جس کا زمانہ قطعاً 40ھ کے بعد تھا۔

### اولاد
لڑکے کا نام بشیر تھا ایک صاحبزادی تھیں، جو امام حسین رضی اللہ عنہ کو منسوب تھیں زید انہی کے بطن سے تولد ہوئے تھے۔
بشیر آنحضرتﷺ کے زمانہ میں یا کچھ بعد میں پیدا ہوئے تھے۔
### فضل وکمال
حضرت ابو مسعودؓ نے حدیث نبوی کی نشر و اشاعت کا فرض بھی انجام دیا ،راویان حدیث کے تیسرے طبقہ میں ان کا شمار ہے اورکتب حدیث میں 102 روایتیں ان کی موجود ہیں،رواۃ میں تابعین کے کئی طبقے داخل ہیں جن میں مشہور لوگوں کے نام یہ ہیں:
بشیر، عبد اللہ بن یزید خطمی، ابو وائل ،علقمہ، قیس بن ابی حازم، عبد الرحمن بن یزید نخعی، یزید بن شریک تیمی، محمد بن عبد اللہ بن زید بن عبدربہ انصاری۔
### اخلاق
پابندی احکام رسول اور امر بالمعروف آپ کے خاص اوصاف تھے حکم نبوی کی متابعت کا یہ واقعہ ہے کہ وہ ایک مرتبہ اپنے غلام کو مار رہے تھے پیچھے سے آواز آئی ،ابو مسعود ذرا سوچ کر ایسا کرو! جس خدا نے اس پر تم کو قادر کیا اس کو تم پر بھی قدرت دے سکتا ہے یہ آنحضرتﷺ کی آواز تھی دل پر خاص اثر پڑا قسم کھاکر عرض کیا کہ آیندہ کسی غلام کو نہ ماروں گا اور اس کو آزاد کرتا ہوں۔
امر بالمعروف کے فرض سے بھی غافل نہ رہتے تھے ایک مرتبہ مغیرہ بن شعبہؓ نے امارت کوفہ کے زمانہ میں نماز عصر دیر میں پڑھائی، اسی وقت ان کو ٹوکا کہ آپ کو معلوم ہے کہ آنحضرتﷺ نماز پنجگانہ حضرت جبریلؑ کے بتانے کے مطابق پڑہتے تھے اور فرماتے تھے کہ ھکذا امرت۔
سنت کی پوری اتباع کرتے تھے ایک روز لوگوں سے کہا کہ جانتے ہو؟ رسول اللہ ﷺ کس طرح نماز پڑہتے تھے پھر خود نماز پڑھا کر بتائی۔
نماز میں مل کر کھڑے ہونا، رسول اللہ ﷺ کی سنت ہے لوگوں نے اس کو چھوڑا تو فرمایا ،اس کا فائدہ یہ تھا کہ باہم اتفاق تھا اب تم لوگ دور دور کھڑے ہوتے ہو اسی وجہ سے تو اختلاف پیدا ہو گیا ہے۔
## حوالہ جات

زمرہ:اصحاب بدر
زمرہ:اصحاب بیعت عقبہ
زمرہ:صحابہ و صحابیات
زمرہ:صحابی راویان حدیث
زمرہ:اصحاب علی
زمرہ:فقہاء صحابہ
زمرہ:اصحاب احد
زمرہ:اصحاب خندق
زمرہ:40ھ کی وفیات
زمرہ:خلافت راشدہ میں کوفہ کے والی
موت کی چٹان (ناول)

جاسوسی دنیا نمبر 41 موت کی چٹان، ایک سنسنی خیز ناول ہے۔ اس ناول کے آخری لمحات میں فریدی و حمید کو حکومت کی طرف سے دیے گئے کرنل اور کیپٹن کے اعزازی عہدے قبول کرنے پڑتے ہیں۔
عبد الرحمن بن شبل

**عبد الرحمن بن شبل** انصار مدینہ کے نقیب اور صحابی رسول ہیں
### نام ونسب
عبد الرحمن نام، قبیلۂ اوس سے ہیں عبد الرحمن بن شبل بن عمرو بن زید بن نجدہ بن مالک بن لوذان بن عمرو بن عوف بن عبد عوف بن مالک بن اوس۔
جاہلیت میں مالک بن لوذان کی اولاد بنو صماء کہلاتی تھی،صماء قبیلہ مزینہ کی ایک عورت کا نام تھا، جو مالک کی بیوی تھی،آنحضرتﷺ نے مکروہ سمجھ کر بنو سمیعہ نام رکھا۔
### عام حالات
انصار کے نقیبوں میں ان کا بھی شمار تھا (غالباً بیعت عقبہ کے نقیب مراد نہیں) عہد نبوت کے بعد شام کی سکونت اختیار کی اورحمص میں قیام کیا۔
### وفات
امیر معاویہ کے عہد حکومت میں فوت ہوئے۔
### اولاد
حسب روایت ابن سعد 3 بیٹے اورایک بیٹی یاد گار چھوڑی، ان کے نام یہ ہیں عزیر، مسعود، موسیٰ ،جمیلہ
### فضل و کمال
علمائے صحابہ میں تھے، میر معاویہ نے ان کے پاس خط لکھا کہ آپ نے جو حدیثیں سنی ہوں، لوگوں کو ان سے آگاہ کردیجئے، عبد الرحمن نے مجمع کرکے چند حدیثیں بیان کیں  بعض روایتوں میں ہے:
بعث معاویۃِ الی عبد الرحمن بن شبل انک من فقھاء اصھابہ رسول اللہ ﷺ وقد مائھم فقم فی الناس وعظھم
امیر معاویہ نے کہلا بھیجا کہ آپ فقہا اورقدماء صحابہ میں سے ہیں، اس لیے لازم ہے کہ وعظ کہا کریں۔
امیر معاویہ سے ملے تو انھوں نے کہا کہ جب آپ میرے ہاں آئیں توکوئی حدیث روایت کریں۔ 14حدیثیں دستیاب ہوئیں، لیکن مشہور صرف تین ہیں، یہ حدیثیں الادب المفرد ،ابو داؤد، نسائی اورابن ماجہ میں مذکور ہیں۔
## حوالہ جات
بھاس

**بھاس** سنسکرت کا ممتاز ڈراما نویس ہے۔ اس کے عہد کے تعین میں اختلاف ہے۔ بہرحال یہ کالی داس سے پہلے گذرا ہے۔ کالی داس نے اپنی کتاب کوی گگن متر کے پیش لفظ میں کئی ڈراما نویسوں کا ذکر کیا ہے۔ ان میں پہلا نام بھاس کا ہے۔ رام چندر کی تصنیف ”ناٹیہ ورتن“ میں بھی بھاس کے ایک ڈراما کا ذکر ہے۔ بھاس کا نام سنسکرت ڈراما نگاروں میں بہت اونچا ہے۔ وہ کئی ڈراموں کا مصنف ہے۔ ایک عرصہ تک بھاس کا نام صرف اس دور کے تذکروں میں ہی ملتا تھا۔ اس کا کوئی ڈراما دستیاب نہ تھا۔ بیسویں صدی عیسویں میں ٹی۔ گنپتی شاستری نے اس کے چند قلمی نسخوں کا پتہ لگایا جو تعداد میں تیرہ ہیں۔ گنپتی نے تحقیق کی روشنی میں یہ ثابت کرنے کی کوشش کی ہے کہ اس کا مصنف بھاس ہے۔

بھاس سے منسوب تیرہ مخطوطات کی اشاعت کے بعد بہت سے محققین نے اس کی مخالفت کی اور اپنے بیان کی تائید میں بہت سی خارجی و داخلی شہادتیں پیش کی ہیں۔ انھوں نے صرف ایک ڈراما "سوَپن واساوادتم" کے علاوہ دوسری بارہ تخلیقات کو بھاس کی تصنیف ماننے سے انکار کیا ہے۔ جو ڈرامے بھاس کے بتائے جاتے ہیں ان میں قابل ذکر حسب ذیل ہیں:
* بان چرت
* دوت واکیہ
* مدھیما ویوک
* کرن بھارا
* اورو بھنگا
* پرتگیہ
* پرتمانالگا
* باپ چرت
ان تمام ڈراموں کے ماخذ مہابھارت راماین اور بھگود گیتا ہیں۔ اس کے دو اہم ڈرامے "پرتیما" اور "ابھی شیکا" ہیں جن کی بنیاد راماین کی کتھاؤں پر رکھی گئی ہے۔ سات چھوٹے ڈرامے بھی ہیں جن کا ماخذ مہا بھارت ہے۔ ان کے علاوہ چار اور ناٹک بھاس سے منسوب کیے جاتے ہیں ان میں سے دو کی بنیاد ”اداین“ کے قصوں پر ہے اور دو اس کے اپنے تخیل کی پیداوار ہیں۔
ان ڈراموں کی زبان معیاری اور اسلوب پسندیدہ ہے۔ پُرمغز مکالموں الفاظ کی نفاست، نفسیاتی بصیرت اور حقیقی سیرت نگاری کے لحاظ سے بھاس جدید ڈرامے کے قریب نظر آتا ہے۔ وہ ڈرامائی طنز نگاری کا بڑا ماہر ہے۔

## حوالہ جات

زمرہ:بھارتی مرد شعرا
زمرہ:بھارتی مرد ڈراما نگار اور ڈراما نویس
زمرہ:تیسری صدی کے ہندوستانی مصنفین
زمرہ:چوتھی صدی کے ہندوستانی مصنفین
زمرہ:سنسکرت شعرا
زمرہ:قدیم ہندوستانی شعرا
زمرہ:قدیم ہندوستانی ڈراما نگار اور ڈراما نویس
زمرہ:ویکی ڈیٹا سے مطابقت رکھنے والی مختصر تفصیل
علی دوست عاجز

علی دوست عاجز (انگریزی: Ali Dost Ajiz) سندھ، پاکستان میں پیدا ہونے والے سندھی زبان کے مشہور شاعر اور ادیب ہیں جس کی کئی کتب شائع ہوئی ہیں۔

## زندگی اور تعلیم
علی دوست عاجز 2 ستمبر 1964ء کو سندھ کےضلع دادو کی تحصیل میہڑ کے شہر فریدآباد میں محمد خان گانئچو کے گھر میں پیدا ہوئے۔ اس نے ابتدائی تعلیم سے آٹھویں جماعت تک تعلیم فریدآباد میں حاصل کی میٹرک 1980ء میں گورنمینٹ ہائی اسکول پیارو گوٹھ سے حاصل کی۔ اس نے انٹر 1983ء میں اور گریجویشن 1985ء میں گورنمینٹ ڈگری کالیج دادو سے حاصل کی اس نے ریاضی کے مضمون میں ایم ایس سی کی سند جامع سندھ سے 1992ء میں حاصل کی۔ پہلے یہ استاد مقرر ہوئے اور پھر 1996ء سے سیلز ٹیکس ڈپارمینٹ میں سینیئر آڈیٹر مقرر ہوئے

## ادبی خدمات
علی دوست عاجز نے جدید شعر گوئی کی۔ ابتدا بچپن سے کی اس نے اپنے شعر میں عام زبان استعمال کی ہے۔ اس کے شعر میں حبالوطنی اور عشقیہ احساسات کا عنصر شامل ہے علی دوست عاجز نے بچوں کے لیے بھی سلیس سندھی زبان میں شاعری کی ہے۔اس نے نظم،غزل، گیت، ترائیل (Triolet)، کے علاوہ سندھی کلاسیکی شاعری کی اصناف وائی اور بیت میں بھی شاعری کی ہے۔ علی دوست عاجز نے اوپیرا بھی لکھے ہیں جس میں سندھ کے رومانوی کہانی **سونی باگو** اور **دریائے سندھ** پر لکھے اوپیرا قابل ذکر ہیں۔ اس کی شاعری سندھ کے اہم ادبی جرائد میں شایع ہوتی رہتی ہے۔

## کتب
O خوشبو خوشبو خواب، 2000ء

O جہڑا تارا جرکنا، 2002ء

O اچن بھونئر بھنبھولیا، 2003ء

O سونی باگو، 2004ء

O آديسی استاد، 2005ء

O رنگ رتو آکاس، 2009ء

O سائر جو سوداء، 2013ء

O رتا روہیڑا، 2017ء

O کونجاں 2018ء

O ٹانڈانا ٹانڈانا رات، 2018ء

## ایوارڈ
علی دووست عاجز کو سندھی ادبی سنگت سندھ نے کتاب آدیسی استاد پر اوارڈ دیا۔اس کے علاوہ سندھی زبان کا با اختیار ادارہ حیدرآباد، سندھ نے اسے کتاب ٹانڈانا ٹانڈانا رات پر اوارڈ دیا ہے۔

## حوالہ جات

زمرہ:1964ء کی پیدائشیں
زمرہ: سندھی شعرا
زمرہ:سندھ کی شخصیات
موتی رام بھٹ

**موتی رام بھٹ** (؛ 1866ء–1896ء) نیپالی شاعر اور ادیب تھے۔ نیپالی ادب کے لیے ان کی بے مثال خدمات ہیں۔ انھوں نے گویا نیپالی ادب میں نئی روح پھونکی۔ وہ موتی رام ہی تھے جنھوں نے نیپالی ادیب بھانو بھکت آچاریہ کی راماین کو شائع کر کے فروغ دیا اور نیپال بھر میں پھیلایا اور یوں نیپالی زبان اور ادب کا نیا عہد شروع ہوا۔

## سوانح
1866ء (مطابق 1923 وکرم سمبت) میں نیپال کے شہر کھٹمنڈو کے مقام بھوسیکو ٹولما (भोसिको टोलमा) میں پیدا ہوئے۔ ابتدائی تعلیم بنارس میں ہوئی جہاں انھوں نے سنسکرت، ہندی اور انگریزی کے علاوہ اردو اور فارسی بھی سیکھی۔ بعد میں وہ کھٹمنڈو کے دربار اسکول میں شریک ہوا اور انٹرنس امتحان کامیاب کرنے کے بعد کلکتہ کے ایک کالج میں داخلہ لیا۔ وہاں ان کی ملاقات ہندی کے ادیب بھارتیندو ہریش چندر سے ہوئی جو ان کے دوست اور رہبر بن گئے۔ بنارس میں وہ رام کرشن برما کے "بھارت جیون پریس" سے منسلک رہے اور وہیں سے "بھارت جیون" کے نام سے نیپالی میں ایک رسالہ نکالا۔ اس کے علاوہ انھوں نے وہیں سے بھانو بھکت آچاریہ کی راماین اور کئی کتابیں جن میں بھانو بھکت آچاریہ کی سوانح حیات بھی شامل ہے، شائع کیں۔ انھوں نے کئی کتابیں لکھیں جن میں شکنتلا، پریہ درشکا، گجندرمکش، پرہلادبھکتی کتھا، اوشاچرتر وغیرہ مقبول ہیں۔ 1896ء (مطابق 1953 وکرم سمبت) میں علالت کے بعد ان کا انتقال ہو گیا۔

موتی رام نے نیپال میں پہلا کتب خانہ قائم کیا تھا۔ بعد میں یہی کتب خانہ مطالعہ اور علمی گفتگو کے لیے مرکز اور شعور اجاگر کرنے کا فورم بنا۔ موتی رام ایک انقلابی مصنف تھے، ان سے قبل شعرا، مصنفین قدیم طرز تحریر اپناتے تھے۔ موتی عام نے اس روایت کو توڑا اور اس زبان میں لکھا جس کو تمام سمجھ سکیں۔ ترتیب اور آہنگ موتی رام کی نظموں کا معیاری فارمولا جیسا ہے۔ یہی طرز موتی رام کی پہچان ہے۔

## حوالہ جات

زمرہ:1923ء کی پیدائشیں
زمرہ:1953ء کی وفیات
زمرہ:باہن شخصیات
زمرہ:بیسویں صدی کے شعرا
زمرہ:بیسویں صدی کے نیپالی مصنفین
زمرہ:نیپالی مرد شعرا
زمرہ:نیپالی شعراء
زمرہ:1996ء کی وفیات
زمرہ:انیسویں صدی کے شعرا
زمرہ:کھس شخصیات
زمرہ:انیسویں صدی کے نیپالی مصنفین
زمرہ:کاٹھمانڈو ضلع کی شخصیات
زمرہ:نیپالی زبان کے شعراء
زمرہ:نیپالی مضمون نگار
زمرہ:نیپالی ڈراما نگار اور ڈراما نویس
زمرہ:دربار ہائی اسکول کے فضلا
زمرہ:نیپال کے قومی ہیرو
زمرہ:نیپالی ہندو
زمرہ:ویکی ڈیٹا سے مطابقت رکھنے والی مختصر تفصیل
معاذ بن حارث (ضد ابہام)

یہ عنوان  مندرجہ ذیل پر مشتمل ہو سکتا ہے
* معاذ بن حارث قاری
* معاذ بن حارث عفراء
انس بن نضر

**انس بن نضر** رضی اللہ عنہ بیعت عقبہ ثانیہ میں مشرف باسلام ہوئے۔ اور غزوہ احدمیں شہید ہوئے۔
### نام و نسب
انس نام، خاندان نجار سے ہیں،سلسلۂ نسب یہ ہے انس بن نضر بن ضمضم بن زید بن حرام، انس بن مالک کے چچا ہیں، سلمیٰ بنت عمرو جو عبد المطلب (جدرسولﷺ) کی والدہ تھیں اسی خاندان سے تھیں اور رشتہ میں انس بن نضر کی پھوپھی ہوتی تھیں، انس اپنے خاندان کے رئیس تھے۔

### غزوہ بدر میں عدم شرکت
کسی وجہ سے غزوہ بدر میں شریک نہیں ہو سکے تھے۔ اس غیر حاضری پر انھیں بڑا ملال رہتا تھا۔ فرمایا کرتے تھے: یہ حق و باطل کے درمیان میں پہلا معرکہ تھا جس میں جناب رسول اللہ نے شرکت فرمائی اور میں اس سعادت سے محروم رہ گیا، اگر اللہ تعالیٰ نے پھر ایسا موقع عنایت فرمایا تو اللہ دیکھے گا کہ دین حق کو سر بلند کرنے کے لیے میں کیا کارنامے سر انجام دیتا ہوں۔
### غزوہ احد
غزوہ احد میں بڑے ہی ذوق وشوق سے شریک ہوئے، اس جنگ میں اچانک ایسا سانحہ رونما ہوا کہ مسلمانوںمیں بھگدڑ مچ گئی۔ آپ نے بارگاہ خداوندی میں عرض کیا ’’الہٰی جو کچھ مسلمانوں سے سرزد ہوا میں اس کے لیے معافی کا طلبگار ہوں اورجو کچھ مشرکین نے کیا ہے اس سے میں لاتعلقی کا اظہار کرتا ہوں‘‘۔ان کا گذر ایسی جگہ سے ہوا جہاں چند صحابہ کرام مایوسی کے عالم میں بیٹھے ہوئے تھے، انھوں نے پوچھا کہ اس طرح کیوں بیٹھے ہو؟ بڑی بے بسی سے کہنے لگے، حضور شہید ہو گئے ہیں، اب ہم کیا کریں۔ آپ نے ان کو جھڑکتے ہوئے کہا: حضور کے بعد زندہ رہ کر تم کیا کرو گے، اٹھو اوراس مقصد کے لیے اپنی جان قربان کردو جس مقصد کے لیے ہمارے آقا نے جان دی ہے۔ یہ کہہ کر آگے بڑھے، جبل احد کے پاس حضرت سعد بن معاذ سے ملاقات ہو گئی، انھوںنے کہا: انس میں تمھارے ساتھ ہوں، حضرت انس کفارکی صفوں میں گھس گئے، باربار کہہ رہے تھے ’’واہ !واہ! مجھے جنت کی خوشبو آرہی ہے، نضر کی پروردگار کی قسم! میں جبل احد کی طرف سے جنت کی خوشبو محسوس کررہا ہوں‘‘۔ بڑی جرأت سے مصروف پیکار رہے یہاں تک کہ جام شہادت نوش کیا،
### مثلہ
انس بن مالک کہتے ہیں کہ نیزوں، تیروں اور تلواروں کے اسی سے زیادہ زخم ان کے جسم پر لگے ہوئے تھے۔ مشرکین نے اسی پر اکتفا نہ کیا بلکہ اس بے دردی سے ان کی لاش کا مثلہ(کان ناک کاٹ ڈالنے کو مثلہ کہتے ہیں) کر دیا کہ وہ پہچانی نہیں جاتی تھی۔ ان کی ہمشیرہ ربیع نے ایک انگلی کے پورے یا ایک تل کے نشان سے ان کو بمشکل پہچانا۔

### اخلاق
جوش ایمان کا شاہد خود ان کی شہادت کا واقعہ ہے، غزوہ ٔاحد کے متعلق جو آیتیں نازل ہوئیں ان میں حضرت انسؓ جیسے بزرگوں کی نہایت مدح کی گئی ہے، حضرت انس بن مالک فرماتے ہیں کہ یہ آیت میرے چچا(انسؓ بن نضر) کے متعلق نازل ہوئی: مِنَ الْمُؤْمِنِينَ رِجَالٌ صَدَقُوا مَا عَاهَدُوا اللَّهَ عَلَيْهِ فَمِنْهُمْ مَنْ قَضَى نَحْبَهُ وَمِنْهُمْ مَنْ يَنْتَظِرُ یعنی مسلمانوں میں بہت سے ایسے لوگ ہیں جو اپنے وعدہ میں بالکل سچے ہیں ان میں سے بعض اپنی قرارداد کو انجام تک پہنچا چکے ہیں اوربعض وقت کا انتظار کر رہے ہیں۔ ایک بار ان کی بہن ربیع بنت نضر کے بارے میں یہ فیصلہ ہوا کہ قصاص میں ان کا دانت توڑ دیا جائے توانس بن نضر نے کہا: یارسول اللہ! خدا کی قسم ربیع کا دانت نہ توڑا جائیگا، انھوںنے اللہ پر اعتماد کرکے قسم کھائی تھی۔ حالات ایسے ہوئے کہ دوسرا فریق دیت لینے سے راضی ہو گیا اور ربیع قصاص سے بچ گئیں‘ اس پر حضور نے ارشاد فرمایا: خدا کے بعض بندے ایسے بھی ہیں کہ جب قسم کھاتے ہیں تو خدا ان کی قسم پوری کرتا ہے۔ 
## حوالہ جات

زمرہ:شہداء غزوہ احد
زمرہ:3ھ کی وفیات
زمرہ:ساتویں صدی کی عرب شخصیات
زمرہ:سعودی شخصیات کے نامکمل مضامین
زمرہ:ویکی ڈیٹا سے مطابقت رکھنے والی مختصر تفصیل
معاذ بن حارث عفراء

**معاذ بن حارث عفراء** صحابی جو غزوہ بدر میں شامل اور ابو جہل کو قتل کرنے والے بھائیوں سے ایک ہیں
## نام ونسب
معاذ نام، سلسلۂ نسب یہ ہے ،معاذ بن حارث بن رفاعہ بن حارث بن سواد بن مالک بن غنم بن مالک بن نجار بن ثعلبہ بن عمرو بن خزرج ،والدہ کا نام عفراء بنت خویلد بن ثعلبہ بن عبید بن ثعلبہ بن غنم بن مالک بن نجار تھا۔
## اسلام
بیعت عقبہ سے قبل مکہ جاکر مسلمان ہوئے،5 آدمی اس سفر میں ان کے ہمراہ تھے،ان چھ آدمیوں کے ناموں میں اختلاف ہے 
## مواخاۃ
ہجرت کے بعد معمر بن حارث ان کے اسلامی بھائی بنائے گئے۔
## غزوات
بدر میں شریک تھے،جب شیبہ، عتبہ اور ولید بن عقبہ نے مبارز طلبی کی تو سب سے پہلے یہی تینوں بھائی (معاذ، معوذ ،عوف) تیغ بکف میدان میں نکلے تھے ؛لیکن آنحضرتﷺ نے ان کو واپس بلالیا اور حمزہ، علی اور دیگر کو مقابلہ کے لیے بھیجا۔

لیکن ولولۂ جہاد کب دب سکتا تھا، عبدالرحمن بن عوف ایک صف میں کھڑے تھے، ان کے داہنے بائیں دونوں بھائی آکر کھڑے ہو گئے وہ ان کو پہچانتے نہ تھے اس بنا پر اپنے گرد دو نوجوانوں کو دیکھ کر خوف زدہ ہوئے، اتنے میں ایک نے آہستہ سے کہا چچا! ابو جہل کہاں ہے؟ انھوں نے کہا برادر زادے! کیا کرو گے؟ کہا میں نے سنا ہے کہ وہ رسول اللہ ﷺ کو گالی دیتا ہے، اس بنا پر خدا سے عہد کر چکا ہوں کہ اس کو ضرور ماروں گا، پھر اسی دھن میں اپنی جان بھی قربان کردوں گا، دوسرے نے بھی اس قسم کی گفتگو کی، عبد الرحمن نہایت متعجب ہوئے اور اشارہ سے بتایا کہ دیکھو ابوجہل وہ گشت لگا رہا ہے، اتنا سن کر وہ دونوں باز کی طرح جھپٹے اور ابوجہل کو قتل کر ڈالا، پھر آنحضرتﷺ کو خوشخبری سنائی، پوچھا کس نے قتل کیا، دونوں نے جواب دیا ہم نے، فرمایا تلوار دکھاؤ؛ چنانچہ دونوں کی تلواروں میں خون کا اثر موجود تھا۔
صحیح مسلم میں ان دونوں کا نام معاذ بن عمرو بن جموح اور معاذ بن عفراء مذکور ہے، لیکن صحیح بخاری میں ابنائے عفراء ہے جس سے صرف معاذ اور ان کے بھائی کا مارنا ثابت ہوتا ہے۔

## وفات
بعضوں کے نزدیک تو اسی زخم سے فوت ہو گئے بعض روایتوں میں ہے کہ عثمان غنی کے زمانہ میں وفات پائی، 
حب رسول کا بہترین ثبوت بدر میں ابو جہل کا قتل ہے،اس میں انھوں نے جانبازی کی جو اعلیٰ مثال پیش کی وہ اپنی نوعیت کے لحاظ سے نہایت حیرت انگیز ہے،فرائض کی بجا آوری میں اہتمام تھا۔
## اخلاق
حب رسول کا بہترین ثبوت بدر میں ابو جہل کا قتل ہے،اس میں انھوں نے جانبازی کی جو اعلیٰ مثال پیش کی وہ اپنی نوعیت کے لحاظ سے نہایت حیرت انگیز ہے،فرائض کی بجا آوری میں اہتمام تھا۔
آنحضرتﷺ کے ہمراہ حج کرنے کے علاوہ اور بھی حج کیے جن میں سے ایک کا تذکرہ سنن نسائی میں آیا ہے۔

## حوالہ جات

زمرہ:صحابہ
زمرہ:اصحاب بدر
زمرہ:اصحاب بیعت عقبہ
زمرہ:اصحاب احد
زمرہ:اصحاب خندق
مجمع بن جاریہ

**مجمع بن جاریہ** صحابی رسول ان کے والد نے مسجد ضرار بنائی تھی
### نام ونسب
مجمع نام،قبیلۂ اوس کے خاندان عمروبن عوف سے ہیں سلسلۂ نسب یہ ہے، مجمع بن جاریہ بن عامر بن مجمع بن عطاف بن ضبیعہ بن زید بن مالک بن عوف بن عمرو بن عوف بن مالک بن اوس
### اسلام
ہجرت کے وقت کم سن تھے اوراسی زمانہ میں اسلام لائے۔
### غزوات
غزوہ حدیبیہ میں شرکت کی۔
### وفات
امیر معاویہ کے آخر زمانۂ خلافت میں انتقال کیا۔ 

### اولاد
حسب ذیل اولاد چھوڑی:یعقوب، یحییٰ، عبید اللہ، بیوی کا نام سلمہ بنت ثابت ابن وحدانہ بن نعیم بن غنم بن ایاس تھا اور قبیلہ قضاعہ کے خاندان بلی سے تھیں۔ صاحب طبقات کا بیان ہے کہ ان کی نسل باقی نہیں رہی
### فضل وکمال
عہد رسالت میں جن صحابہ نے قرآن جمع کرنا شروع کر دیا تھا ان میں مجمع بن جاریہ انصاری بھی تھے ؛لیکن ایک یا دوسورتیں باقی ہی تھیں کہ آنحضرتﷺ کا وصال ہو گیا، اوروہ اس کام کو مکمل نہ کرسکے۔
مسند ابن حنبل میں ہے:کان احدا لقرآالذین قرؤ القرآنیعنی وہ ان قاریوں میں تھے جنھوں نے قرآن پڑھا تھا،
حضرت عمر نے اپنے عہد خلافت میں ان کوقرآن کی تعلیم کے لیے کوفہ بھیجا تھا، عبداللہ بن مسعود بھی وہیں تھے،انھوں نے بھی ان سے قران پڑھا تھا،حدیثیں بہت کم روایت کیں ،صحیح ترمذی میں 3حدیثیں ہیں،جن میں بعض صحیح سند سے ثابت ہیں،راویوں میں یعقوب، عبد الرحمن بن یزید بن جاریہ اورعکرمہ بن سلمہ ہیں۔
### اخلاق
زہد و تقدس کی وجہ سے اپنی قوم کے امام تھے اور یہ منصب صغر سنی ہی میں حاصل ہو گیا تھا، باپ نے مسجد ضرار بنائی تھی ،معصوم بیٹا اس میں نماز پڑہتا تھا،لیکن یہ معلوم نہ تھا کہ اس سے آنحضرتﷺ اوراسلام کی بیخ کنی مقصود ہے،آنحضرتﷺ نے اس مسجد کو جلوادیا۔
حضرت عمر کے زمانہ میں لوگوں نے درخواست کی کہ مجمع کو امام بنایا جائے ،بولے یہ کبھی نہ ہوگا ،وہ مسجد ضرار میں منافقین کی امامت کرتا تھا،مجمعؓ کو خبر ہوئی تو قسم کھا کر کہا کہ مجھے منافقین سے کوئی سروکار نہ تھا، جب ان کی طرف سے پورا اطمینان ہو گیا تو حضرت عمر نے ان کو امامت کی اجازت دی۔
## حوالہ جات
عاصم بن عدی

**عاصم بن عدی**
### نام و نسب
عاصم نام،ابو عمرو کنیت ،قبیلہ قضاعہ کے خاندان بلی سے ہیں،نسب نامہ یہ ہے،عاصم بن عدی بن الجدّ بن العجلان بن حارثہ بن ضبیعہ بن حرام بن جعل بن عمرو بن ودم بن ذبیان بن ہمیم بن ذہل بن بلی البلوی قبیلۂ عجلان کے سردار اور معن بن عدی کے بھائی تھے۔
### اسلام
ہجرت کے بعد مسلمان ہوئے۔
### غزوات
بدر کی شرکت کے لیے آنحضرتﷺ کے ساتھ چلے مسجد ضرار تک پہنچے تھے کہ منافقین کے متعلق آنحضرتﷺ کو خبر ملی تو آپ نے ان کو قباء اورعوالی کا امیر بنا کر واپس کیا اور بدر ین کے ساتھ غنیمت میں ان کا بھی حصہ لگایا۔
احد ،خندق اورتمام غزوات میں شرکت کی۔
عویمر عجلانی جن کے متعلق آیت لعان نازل ہوئی تھی، ان کی بابت آنحضرتﷺ سے انہی نے سوال کیا تھا،یہ غالباً سنہ کا واقعہ ہے۔
### وفات
45ھ (امیر معاویہ کے زمانۂ خلافت) میں انتقال کیا، اس وقت ان کا سن115 اور 120سال کے درمیان تھا، گھر کے لوگوں نے نوحہ کرنا چاہاتو منع کر دیا۔
### اولاد
ابو البداح اور سہلہ دو اولاد یاد گار چھوڑیں،سہلہ عبد الرحمن بن عوف کو کہ قبیلہ بنو زہرہ کے ممتاز بزرگ اورعشرہ مبشرہ میں شامل تھے منسوب تھیں ۔

### حلیہ
حلیہ مفصل معلوم نہیں، طبری میں ہے کہ کوتاہ قد تھے۔
### فضل وکمال
آنحضرتﷺ سے 6 حدیثیں روایت کیں، سہل بن سعد، شعبی اورصاحبزادے ابو البداح راویوں میں ہیں
## حوالہ جات

زمرہ:راویان حدیث
زمرہ:اصحاب احد
زمرہ:اصحاب خندق
زمرہ:اصحاب بدر
زمرہ:45ھ کی وفیات
سدرشن

**بدری ناتھ شرما**، قلمی نام **پنڈت سدرشن** (پیدائش: 1896ء – وفات: 1967ء) بھارت سے تعلق رکھنے والے ہندی اور اردو زبان کے نامور افسانہ نگار، ڈراما نگار اور مترجم تھے۔ سدرشن 1896ء میں سیالکوٹ میں پیدا ہوئے۔ ان کا اصل نام پنڈٹ بدری ناتھ شرما تھا۔ پنجاب سے تعلق رکھتے تھے۔ ان کا ادبی کیریئر وہیں پروان چڑھا۔ بدری ناتھ شرما ایک رئیس زمین دار کے بیٹے تھے۔ انھوں نے ادب میں بی اے کیا تھا۔ اردو روزنامچہ **ہزار داستان** کے لیے لکھ کر ادبی سفر کا آغاز کیا۔ لاہور کے ادبی مرکز سے جو گروپ اُبھرا اس کے افسانہ نگاروں میں سدرشن نے خاصا نام پیدا کیا۔ وہ منشی پریم چند کی روایت کے نمائندہ ادیب تھے۔ ان کی نمایاں خوبی زبان و بیان اور خیال کی سادگی ہے۔ جذبات کی ترجمانی کا سلیقہ رکھتے تھے۔ پنڈت سدرشن کے افسانوں کا رخ شہر سے دیہات تک ہے۔ سماجی زندگی کے نقوش ان کے یہاں بہت گہرے ہیں۔ ان کردار زیادہ تر متوسط طبقے سے تعلق رکھتے ہیں۔ انھوں نے ہندی اور اردو دونوں زبانوں میں لکھا ہے۔ پہلی کہانی **ہارجیت** 1920ء میں شائع ہوئی ۔ ان کے افسانوں کے مجموعوں کی تعداد دس ہے۔ ان کے افسانوی مجموعوں میں **کنجِ عافیت، قدرت کے کھیل، پارس، چٹکیاں، سولہ سنگھار، آزمائش، چندن، سدا بہار، تہذیب کے تازیانے** اور **بے گناہ مجرم** شامل ہیں۔ ان کے ڈراموں کے مجموعوں میں **عورت کی محبت، مہا بھارت، آنریری مجسٹریٹ، اندھے کی دنیا، محبت کا انتقام، قوم پرست** اور **وجے سنگھ** شامل ہیں ہے۔ **دیانند پرکاش** ان کے تراجم میں شامل ہے۔ ان کا انتقال 1967ء میں دہلی، بھارت میں ہوا۔ 

پنڈت سدرشن ابتدائی 1930 عیسوی کی دہائی میں بھارتی سنیما کے حصہ تھے۔ انھوں نے کلاسیک اسٹوڈیو کے دور کی فلموں کو عملی جامہ پہنایا اور ہندی سنیما میں ادب کے کردار کو افزوں کیا۔

## حوالہ جات

زمرہ:1896ء کی پیدائشیں
زمرہ:1967ء کی وفیات
زمرہ:5 اکتوبر کی وفیات
زمرہ:اتر پردیش کے شعرا
زمرہ:بیسویں صدی کے بھارتی مرد مصنفین
زمرہ:اردو افسانہ نگار
زمرہ:بیسویں صدی کے بھارتی افسانہ نگار
زمرہ:دہلی میں وفات پانے والی شخصیات
ماکھن لال چترویدی

**ماکھن لال چترویدی** (4 اپریل 1889ء – 30 جنوری 1968ء) المعروف **پنڈت جی**، ہندوستانی شاعر، ڈراما نویس اور صحافی تھے جو چھایاواد (ہندی ادب کی نو رومانوی تحریک) کے لیے ان کی خدمات اور آزادی کے لیے بھارت کی قومی جدوجہد میں ان کی شرکت کے یاد کیے جاتے ہیں۔ 1955ء میں "ہِم ترنگنی" کے لیے انھیں پہلا ساہتیہ اکیڈمی اعزاز برائے ہندی ادب سے نوازا گیا۔ 1968ء میں حکومت ہند کی جانب سے پدم شری بھی دیا گیا تھا۔

## سوانح
4 اپریل 1889ء کو ہوشنگ آباد ضلع کے بابئی گاؤں میں پیدا ہوئے۔ والد اسکول ماسٹر تھے۔ ابتدائی تعلیم گاؤں میں ہوئی۔ محض سولہ برس کی عمر میں اسکول ٹیچر بنے۔ بچپن سے ہی پنڈت چترویدی کو شاعری سے دلچسپی تھی ان کے گھر میں وشنو پوجا کا چلن تھا اس لیے وہ بچپن سے ہی پریم ساگر جییسی کتابیں پڑھنے میں دلچسپی لینے لگے تھے۔ اسکول میں مدرس کی خدمت انجام دی لیکن آزاد خیال شاعر ہونے کے سبب سرکاری ملازمت سے مستعفی ہو کر صحافت سے وابستہ ہو گئے۔ "پربھا" نام کے ماہنامہ میں کام کرنے کے بعد "پرتاب" اور "کرم ویر" کے ایک عرصے تک مدیر رہے۔ ایک بھارتی آتما ان کا قلمی نام تھا۔ نوجوانی میں وہ انقلابی خیالات کے حامل تھے لیکن بعد میں مہاتما گاندھی کی عدم تشدد تحریک سے منسلک ہو گئے تھے اور اس سلسلے میں انھوں نے قید و بند کی صعوبتیں بھی برداشت کیں۔ ان کی نظمیں "قیدی" اور "کوکیلا" اسی دور کی یادگار ہیں۔ ان میں انھوں نے انگریز سامراج کے خلاف طنزیہ اسلوب میں ہندوستانی دکھوں کی کہانی رقم کی ہے۔ دراصل 1922ء سے 1932ء تک کا زمانہ عدم تشدد تحریک کے نقطہ نظر سے قومی بیداری کا زمانہ ہے۔ اس وقت ایسے بے شمار شاعر پیدا ہوئے جنھوں نے سیاست، ہندوستانی ثقافت اور سیاسی بیداری کو موضوع بنا کر اپنی تخلیقات پیش کیں۔ پنڈت چترویدی بھی انہی شاعروں میں تھے۔ ان کے یہاں حب الوطنی، سماجی انصاف، آزادی کی تڑپ اور غلامی سے نفرت بنیادی موضوع کی حیثیت رکھتے ہیں۔ ان کی ابتدا کی نظموں میں روحانیت کا غلبہ ہے لیکن بعد کی نظموں کا مرکز حب الوطنی اور ایثار ہے۔ ان کی حب الوطنی کی نظموں میں وشنو جذبے کی چھاپ نظر آتی ہے۔

چترویدی قومی ثقافتی شعور رکھنے والے اہم شاعر کی حیثیت سے مشہور ہیں۔ صحافت کے میدان میں بھی ایک بے باک صحافی کی حیثیت سے اپنی پہچان بنانے میں سرگرم رہے۔ انھوں نے صحافی کی حیثیت سے بے شمار مضامین اور انشائیے لکھے لیکن اس میدان میں وہ کچھ زیادہ کامیاب نہیں ہوئے۔ ان کی اہم تصنیف "سمے کے پاؤں" میں خاکہ اور یادنگاری کی انوکھی آمیزش ہے۔ اس میں کئی عظیم شخصیات کو شاعرانہ نثر کے اسلوب میں پیش کیا گیا ہے۔

## تصنیفات
مشہور تخلیقات یہ ہیں:
* وینو لو گونجے دھرا
* ہِم ترنگنی
* ہِم کریٹنی
* یگ چرن
* ساہتیہ دیوتا
* دیپ سے دیپ جلے
* کیسا چھند بنا دیتی ہے
* پشپ کی ابھیلاشا

## حوالہ جات

زمرہ:1889ء کی پیدائشیں
زمرہ:1968ء کی وفیات
زمرہ:ادب اور تعلیم کے شعبے میں پدم بھوشن وصول کنندگان
زمرہ:بیسویں صدی کے بھارتی شعرا
زمرہ:بیسویں صدی کے بھارتی مرد مصنفین
زمرہ:بھارتی مرد شعرا
زمرہ:بھارتی مرد صحافی
زمرہ:ساہتیہ اکیڈمی اعزاز یافتگان برائے ہندی ادب
زمرہ:ساہتیہ اکادمی انعام یافتگان
زمرہ:مدھیہ پردیش کے شعرا
زمرہ:مدھیہ پردیش کے صحافی
زمرہ:ہندی زبان کے مصنفین
زمرہ:ہندی شعرا
زمرہ:ہوشنگ آباد کی شخصیات
سنگھ سبھا تحریک

**سنگھ سبھا تحریک** (پنجابی: ਸਿੰਘ ਸਭਾ ਲਹਿਰ)کے قیام کے لیے یکم اکتوبر 1873ء کو ٹھاکر سنگھ سندھاوالیا کی زیر صدارت منجی صاحب امرتسر میں اجلاس بلایا گیا اور تفصیلی تبادلہ خیال کے بعد سری گورو سنگھ سبھا امرتسر کا قیام عمل میں لایا گیا۔ گیانی گیان سنگھ کو سیکریٹری چُنا گیا۔ پنجاب میں یہ تحریک نو مذہبی سرگرمیوں اور تحاریک عیسائیت، برہمو سماج ، آریہ سماج، علی گڑھ اور تحریک احمدیہ کے رد عمل کے طور پر ابھری تھی۔
## رکنیت
سنگھ سبھا تحریک کا رکن صرف وہی بن سکتا تھا جو اصلًا نسلاً سکھ ہو اور گروؤں سے والہانہ عقیدت رکھتا ہو۔
## پس منظر
سنگھ سبھا تحریک اس دور میں قائم کی گئی جب سکھ سلطنت زوال پزیر ہوکر اپنا وجود کھو چکی تھی اور برصغیر پر برطانوی راج اپنے پنجے گاڑ چکا تھا۔خالصہ اپنا وقار کھو چکا تھا اور نو مذہبی تحاریک عیسائیت، برہمو سماج ، آریہ سماج، علی گڑھ اور تحریک احمدیہ کی وجہ سے سکھوں کے مرکزی دھارے سے بہت سے سکھ مذہب تبدیل کر رہے تھے۔ایسے ماحول میں سنگھ سبھا تحریک کے قیام کا اصل مقصد بقول بریر اور سنگھ “ سکھ دھرم کی اصل تعلیمات کا احیاء ، مذہب سکھ کو اس کی قدیم معنوی شکل میں واپس لانا، سکھوں کی مذہبی اور تاریخی کتابوں کی دوبارہ سے تحریر و تدوین ،اشاعت اور اس تک عام سکھ کی رسائی کو یقینی بنانا؛ میگزینوں اور میڈیا کے کے ذریعے گور مکھی پنجابی کی ترویج و اشاعت سنگھ سبھا تحریک کے بنیادی مقاصد تھے “۔مزید یہ طے کیا گیا تھا کہ کسی بھی وجہ سے مذہب تبدیل کرنے والے سکھوں کو دوبارہ اپنے اصلی اور آبائی دھرم میں واپس لایا جائیگا۔ سنگھ سبھا تحریک کے قیام کے وقت ہی اس کی پالیسی سے دیگر مذاہب پر تنقید اور سیاسی مخالفت جیسے عنصر خارج تھے۔ 
## کام
سنگھ سبھا تحریک نے گرومت کے پرچار اور تعلیم کے فروغ کے لیے اقدامات کیے۔

ان لوگوں نے سکھ قوم کو ایک نئی زندگی دی۔
 
سکھ مذہب میں در آئی کمزوریوں اور عقائد کی درست کے لیے امرتدھاری سکھوں نے گرومت کی تعلیمات کو فروغ دیا۔

## ماخذات
* ویکیپیڈیا پنجابی
* ویکیپیڈیا انگریزی

## حوالہ جات

زمرہ:سکھ سیاست
زمرہ:ہندوستان میں 1873ء کی تاسیسات
میتھلی شرن گپت

**میتھلی شرن گپت** (3 اگست 1886ء – 12 دسمبر 1964ء) ایک ہندوستانی ممتاز جدید ہندی شاعری تھے۔ ان کا شمار کھڑی بولی شاعری کے پہل کاروں میں ہوتا ہے۔ جس وقت اکثر ہندی شعرا برج بھاشا کے لہجے کو ترجیح دے رہے تھے انھوں نے کھڑی بولی میں لکھا۔ وہ بھارت کے تیسرے بڑے شہری اعزاز پدم بھوشن یافتہ تھے۔ بھارت کی جدوجہدِ آزادی کے دوران ان کی کتاب بھارت بھارتی (1912ء) کا کثرت سے حوالہ دیا جاتا اور مہاتما گاندھی نے انھیں "راشٹر کوی" (شاعرِ ریاست) کا خطاب دیا تھا۔

## سوانح
ان کا اتر پردیش میں چرگاؤں، جھانسی میں دولت مند زمیندار خاندان میں جنم ہوا، مگر ان کی پیدائش کے وقت ہی تمام دولت چلی گئی۔ ان کے والد سیٹھ رام چرن گپتا اور والدہ کاشی بائی تھیں۔ بچپن میں انھوں نے اسکول جانا ناپسند کیا اسی لیے والد نے گھر ہی میں انتظام کر دیا۔ لڑکپن میں انھوں نے سنسکرت، انگریزی اور بنگالی سیکھی۔ 1900ء تک نثر معیاری ہندی میں لکھی جاتی تھی لیکن شاعری کے لیے برج بھاشا کا استعمال ہوتا تھا۔ مہاویر پرشاد دودیدی کی وجہ سے جن لوگوں نے معیاری ہندی میں شاعری شروع کی ان میں میتھلی شرن گپت کا مقام سب سے اونچا ہے۔ شرن گپت کا بیاہ 1895ء میں ہوا۔

ان کی پہلی تصنیف "رنگ میں بھنگ" 1910ء میں شائع ہوئی۔ مہاویر پرشاد دودیدی نے ان سے اصرار کیا تھا کہ وہ الطاف حسین حالی کے مسدس کی طرح ہندی میں کوئی چیز لکھیں۔ انھوں نے 1913ء میں اس فرمائش کے مطابق "بھارت بھارتی" لکھی جس میں یہ بتایا گیا تھا کہ ہندوستان ماضی میں ایک عظیم و شان دار حیثیت رکھتا تھا۔ اس نے سبھی میدانوں میں ترقی کی تھی۔ موجودہ زمانے میں ہندوستان انگریزوں کا غلام ہو گیا۔ اس کی ساری خوبیاں نہ جانے کہاں کھو گئیں۔ اگر ہم متحد ہو کر کام کریں تو پھر دوبارہ اپنی کھوئی عزت کو پا سکتے ہیں۔ بھارت بھارتی سے میتھلی شرن گپت کو پورے ملک میں شہرت حاصل ہوئی۔ انگریز حکومت نے کچھ عرصہ کے لیے بھارت بھارتی پر پابندی لگا دی تھی۔ مہاتما گاندھی کی قیادت میں جن لوگوں نے عدم تشدد کے ساتھ انگریزوں سے لوہا لیا اور جو انقلاب پسند نوجوان پھانسی پر لٹکے وہ سب بھارت بھارتی کو بہت پسند کرتے تھے۔

بھارت بھارتی کے بعد "گپت جیون" میں انھوں نے ہندوستان کی تاریخ اور دیومالا کو شاعری کے ذریعے اس طرح پیش کیا کہ لوگوں میں اپنی تہذیب کے بارے میں شعور پیدا ہوا۔ "منگل گھٹ"، "گُروکُل"، "ہندوتو" ان کے ایسے ہی شعری مجموعے ہیں۔ انھوں نے مہابھارت کی کچھ کہانیوں کو نئے ڈھنگ سے پیش کیا۔ اس ڈھنگ کی شاعری میں "جئے درتھ ودھ" (1910ء) دواپر اور "جے بھارت" (1912ء) قابل ذکر ہیں۔ گوتم بدھ پر ان کے دو شعری نمونے ملتے ہیں، اناگھ اور یشودھرا۔ حسن و حسین کی شہادت پر کعبہ اور کربلا لکھا۔

ساکیت (1932ء) شرن گپت کی عظیم ترین تصنیف ہے۔ اس میں انھوں نے رام چندر کی کتھا اس ڈھنگ سے لکھی ہے کہ لکشمن کی بیوی اُرمِلا کا کردار قاری کے ذہن پر چھا جاتا ہے۔ ان سے پہلے کسی شاعر کا خیال ارملا پر نہیں گیا تھا۔ شرن گپت بھگوان رام کے بھگت تھے اور انھوں نے ساکیت میں اپنی بھگتی کا اظہار کیا ہے۔

شرن گپت آسان زبان میں نظم لکھتے تھے۔ وہ ہندوستان کی پرانی تہذیب کے ترجمان ہیں۔ تقریباً پچاس سال تک انھوں نے ہندی پڑھنے لکھنے اور سمجھنے والوں کی رہنمائی کی۔

## حوالہ جات

زمرہ:1886ء کی پیدائشیں
زمرہ:1965ء کی وفیات
زمرہ:اتر پردیش کے شعرا
زمرہ:ادب اور تعلیم کے شعبے میں پدم بھوشن وصول کنندگان
زمرہ:بیسویں صدی کے بھارتی شعرا
زمرہ:بیسویں صدی کے بھارتی مترجمین
زمرہ:بھارتی مرد شعرا
زمرہ:ضلع جھانسی کی شخصیات
زمرہ:ہندی زبان کے مصنفین
زمرہ:ہندی شعرا
زمرہ:ویکی ڈیٹا سے مطابقت رکھنے والی مختصر تفصیل
سعد بن حبتہ

**سعدبن حبتہ** صحابی رسول انھیں سعد بن بجیر بھی لکھا گیا
### نام ونسب
سعد نام، ابن حبتہ عرف قبیلہ بجیلہ سے ہیں اورعمرو بن عوف کے حلیف ہیں، سلسلۂ نسب یہ ہے،سعد بن بجیر بن معاویہ بن نفیل بن سدوس بن عبدمناف بن ابی اسامہ بن لحمہ بن سعد بن عبد اللہ بن قذاذ بن معاویہ بن زید بن غوث بن انمار بن اراش
والدہ کا نام حبتہ بنت مالک تھا اور قبیلۂ عمرو بن عوف سے تھیں، اسلام کا زمانہ پایا اور مسلمان ہوئیں۔
### اسلام
سعد بھی والدہ کے ساتھ اسلام لائے۔
### غزوات
غزوۂ بدر اور غزوہ احد میں کم سنی کی وجہ سے شریک نہ ہو سکے غزوۂ خندق میں شرکت کی اس وقت 15برس کا سن تھا، نہایت جوش سے لڑے آنحضرتﷺ نے پوچھا تمھارا کیا نام ہے بولے "سعد بن حبۃ" فرمایا :اسعداللہ جدک ،خدا تمھیں خوش نصیب کرے ،پھر پاس بلا کر ان کے سر پر اپنا ہاتھ پھیرا۔

6ھ میں غابہ نامی ایک مقام پر غزوہ کے لیے گئے، یہاں آنحضرتﷺ کی 20 اونٹنیاں چرنے کے لیے گئی تھیں، عینیہ بن حصن کے 40سوار آکر ان کو ہانک لے گئے، ایک شخص دوڑتا ہوا مدینہ آیا کھڑے ہوکر فریاد کی ،الفزع الفزع ،آنحضرتﷺ نے آواز سن کر سواروں کو امداد کے لیے بھیجا؛ لیکن سواروں کی روانگی سے قبل عمرو بن عوف میں آواز پہنچ گئی تھی اوروہاں سے ابو قتادہ اور سعد بن حبتہ وغیرہ روانہ ہو چکے تھے موقع پر پہنچ کر مقابلہ ہوا ،ابو قتادہ نے دشمن پرحملہ کیا اورابن حبتہ نے اس کو مارکر گرادیا۔

مصنف اصابہ نے اس واقعہ کو احد سے متعلق بتایا ہے،لیکن وہ ابن کلبی کی روایت ہے اوربخاری ومسلم کے علاوہ تمام کتب سیر کے خلاف ہے ،غزوۂ ذی قرد کے (ہیرو) حضرت سلمہؓ بن اکوع ہیں جن سے صحیح مسلم میں ایک طویل روایت منقول ہے، اس کا ایک فقرہ یہ ہے۔
فَوَاللَّهِ مَا لَبِثْنَا إِلَّا ثَلَاثَ لَيَالٍ حَتَّى خَرَجْنَا إِلَى خَيْبَرَ مَعَ رَسُولِ اللَّهِ صَلَّى اللَّهُ عَلَيْهِ وَسَلَّمَ
غزوہ ذی قرد کے بعد 3 دن بھی نہ گذرے تھے کہ آنحضرتﷺ کے ساتھ خیبر کی لڑائی پر ہم لوگ روانہ ہوئے ۔

### وفات
عہدِ نبوت کے بعد کوفہ میں اقامت کی اور یہیں انتقال کیا، زید بن ارقم نے نمازجنازہ پڑھائی اور5 تکبیریں کہیں۔
### اولاد
3 بیٹے اور ایک لڑکی یاد گار چھوڑی،فقہ حنفی کے دستِ راست اوراسلام کے سب سے پہلے قاضی القضاۃ امام ابو یوسف انہی کی اولاد ہیں۔

### فضل وکمال
روایتیں بہت کم ہیں،آنحضرتﷺ کے علاوہ حضرت علیؓ اورحضرت زید بنؓ ارقم سے بھی حدیثیں سنی تھیں راویوں میں ان کے ایک بیٹے نعمان ہیں۔
## حوالہ جات
زید بن سعنہ

**زید بن سعنہ** صحابی رسول اس سے پہلے یہود کے بڑے عالم تھے۔
### قبول اسلام
زید نام بنی اسرائیل سے تھے اور یہود میں بہت بڑے حبر(عالم) شمار ہوتے تھے آنحضرتﷺ مدینہ تشریف لائے تو صورت دیکھتے ہی ان کو آپ کی نبوت کا یقین ہو گیا توراۃ میں نبوت کی جو علامات مذکور ہیں ان سے تطبیق دی تو صرف دوباتوں کی کمی محسوس ہوئی جن کا تعلق اخلاق سے تھا اور انہی کی تحقیق پر ان کا ایمان لانا موقوف تھا۔
چنانچہ ایسا اتفاق ہوا کہ ایک روز دربار نبوی میں ایک سوار پہنچا کہ فلاں گاؤں کے لوگ مسلمان ہو گئے ہیں،لیکن قحط زدہ ہیں،آپ سے کچھ امداد ہو سکے تو دریغ نہ کیجئے، شہنشاہ مدینہ کے پاس نام خدا کے سوا اور کیا تھا، زید کو اب آزمائش کا موقع ملا تو راۃ میں پیغمبر کی دو علامتیں مذکور ہیں ایک یہ کہ اس کا علم اس کے غیظ و غضب پر سبقت کرتا ہے اور دوسری یہ کہ جاہلانہ حرکتوں کا جواب تحمل سے دیتا ہے زیدؓ علم کے ساتھ مال و دولت سے بھی بہرہ مند تھے،حضور کی خدمت میں آئے اور کہا محمد! اگرچاہو تو فلاں باغ کے چھوہارے اتنی مدت کے لیے میرے ہاتھ رہن کردو، آپ نے80 دینار( 400روپے) پر چھوہاروں کی ایک معین مقدار رہن کردی اورروپیہ سوار کے حوالہ کیا، ایک روز آنحضرتﷺ ایک انصاری کے جنازہ پر تشریف لائے، ابوبکر وعمر بھی ساتھ تھے، نماز سے فارغ ہوئے تو زید نے میعاد ختم ہونے سے قبل ہی تقاضا شروع کیا اورنہایت سختی کی چادر اور قمیض کا دامن پکڑا پھر آپ کی طرف گھور کر دیکھا اور کہا محمد میرا حق نہ دوگے ؟ خدا کی قسم عبد المطلب کی اولاد ہمیشہ کی نادہند ہے یہ جملہ سن کر عمر کو طیش آگیا بولے خدا کے دشمن !میرے سامنے رسول اللہ ﷺ کو یہ باتیں کہتا ہے خدا کی قسم اورخالی جانے کا احتمال نہ ہوتا تو ابھی تیر اسراڑادیتا، آنحضرتﷺ عمر کی طرف دیکھ کر مسکرائے اورفرمایا :"یہ بات زیبا نہیں تم ان کا قرض ادا کرنے کی فکر کرو، ان کو لیجا کر روپے دو ،20 صاع اور زیادہ دینا جو اس خفگی کا جرمانہ ہے"زید نے عمر سے روپیہ لیا اورچونکہ ان دونوں وصفوں کی اب تصدیق ہو گئی تھی اس لیے کلمہ توحید پڑھ کر فوراً مسلمان ہو گئے۔
### غزوات
اکثر غزوات میں شامل ہوئے۔
### وفات
غزوہ تبوک میں مدینہ واپس ہوتے وقت شہادت نصیب ہوئی، اس غزوہ میں نہایت شجاعت سے لڑے تھے،صاحب اصابہ لکھتے ہیں۔ استشھد فی غزوۃ تبوک مقبلا غیر مدبر
### انفاق فی سبیل اللہ
آپ کے صحیفہ اخلاق میں انفاق فی سبیل اللہ نمایاں طور سے نظرآتا ہے؛ چنانچہ جب آپ نے اسلام قبول کیا تواپنا نصف مال راہِ خدا میں صدقہ کر دیا۔

## حوالہ جات

زمرہ:اصحاب تبوک
زمرہ:اصحاب حنین
زمرہ:اصحاب احد
زمرہ:اصحاب خندق
نعمان بن عجلان

**نعمان بن عجلان** انصار شاعر صحابی رسول ہیں
### نام ونسب
نعمان نام،خاندان زریق سے ہیں سلسلۂ نسب یہ ہے نعمان بن عجلان بن نعمان بن عامر بن زریق اپنی قوم کے سردار تھے اورانصار کی عمومی سیادت کی وجہ سے گویا ان کی زبان بن گئے تھے۔
### حالات
ایک مرتبہ آنحضرتﷺ کے زمانۂ مبارک میں بیمار ہوئے،تو آپ خود عیادت کو تشریف لائے اورصحت کی دعا فرمائی۔
جناب علی المرتضی کے عہد خلافت میں بحرین کے عامل تھے، سعد بن عبادہ اور ابن عباس کی طرح شائد وہ بھی خلافت کو اپنا حق سمجھتے تھے؛ چنانچہ ان کے خاندان کا جو شخص بھی ان کے پاس پہنچتا اس کو انعام واکرام سے مالا مال کردیتے ایک شاعر نے اس واقعہ کو نظم کر دیا ہے۔
### وفات
کہا جاتا ہے حضرت علی کے زمانۂ خلافت میں جنگ صفین میں خلیفہ راشد کی طرف سے لڑتے ہوئے شہادت پائی۔ ایک قول یہ ہے کہ بعد میں وفات ہوئی۔

### اہل و عیال
اہل و عیال کی تفصیل معلوم نہیں، اتنا معلوم ہے کہ بیوی کا نام خولہ بنت قیس تھا جو انصار سے تھیں پہلے حضرت حمزہ عم رسول اللہ ﷺ کو منسوب تھیں،ان کی شہادت کے بعد ان کے نکاح میں آئیں۔
### حلیہ
حلیہ یہ تھا،پست قدر،سرخ رنگ،لوگ ان کو کمرو سمجھتے تھے۔
### فضل وکمال
شاعر تھے اور اشعار اچھے کہتے تھے، عہد خلافت راشدہ اورانصار کے نمایاں کارناموں کو نظم کا جامہ پہنایا ہے جو اورکتابوں میں منقول ہے۔

## حوالہ جات

زمرہ:شیعہ اسلام میں محبوب مسلم شخصیات
زمرہ:جنگ صفین میں امام علی کے ساتھی
زمرہ:اصحاب علی
محیصہ بن مسعود

**محیصہ بن مسعود** صحابی رسول ہیں۔
### نام ونسب
محیصہ نام،ابو سعید کنیت،قبیلہ اوس سے ہیں، سلسلۂ نسب یہ ہے محیصہ بن مسعود بن کعب بن عامر بن عدی بن مجدعہ بن حارثہ بن حارث بن خزرج بن عمرو بن مالک بن اوس ۔
### اسلام
مسعود بن کعب کے دوبیٹے تھے حویصہ اورمحیصہ، حویصہ بڑے تھے ان کا ذکر صحیحین میں موجود ہے،محیصہ چھوٹے تھے ؛لیکن ان سے زیادہ عقلمند ہوشیار اوروقت شناس تھے، ہجرت سے قبل مشرف بہ اسلام ہوئے ۔
### غزوات
غزوۂ احد،غزوۂ خندق اورتمام غزوات میں شرکت کی ،غزوۂ احد سے قبل کعب بن اشرف یہودی کا قلع قمع ہو چکا تھا،چونکہ اس کو اوراس کی تمام جماعت کو اسلام سے خاص عداوت تھی ،آنحضرتﷺ نے عام حکم دے دیا جس یہودی پر قابو پاؤ اس کو فوراً قتل کردو، ابن سبینہ ایک یہودی تاجر تھا حویصہ کے اور اس کے خاص تعلقات تھے،محیصہ نے اس کو موقع پاکر قتل کر دیا، چونکہ وہ ابھی مسلمان نہیں ہوئے تھے ،نہایت برہم ہوئے مارتے جاتے تھے اور کہتے جاتے تھے خدا کے دشمن !تیرے پیٹ میں بہت سی چربی اسی کے مال کی ہے،محیصہ نے ان کو غصہ اور مار کا صرف ایک جواب دیا کہ "جس شخص نے مجھ کو اس کے قتل کا حکم دیا اگر تمھارے قتل کا حکم دے تو تم کو بھی قتل کردوں" یہ سن کر سخت متعجب ہوئے اورحیرت سے پوچھا کیا واقعی اگر وہ میرے مارنے کا حکم دیں تو تم مجھ کو مارڈالوگے؟ انھوں نے کہا "خدا کی قسم!ضرور مارنگو" حویصہ پر اب غصہ کی بجائے حقانیت طاری ہوئی، بولے جس نے تجھ کو ایسا کر دیا وہ کوئی عجیب مذہب ہے اور پھر انہی کے ہاتھ پر مسلمان ہوئے، محیصہ نے اپنے بھائی کے اس مکالمہ کو نظم کر دیا
* يلوم ابن أم لو أمرت بقتلہ لطبقت ذفراہ بأبيض قاضب۔
* حسام كلون الملح أخلص صقلہ متى ما أمضيہ فليس بكاذب۔
* وما سرني أني قتلتك طائعاً وأن لنا ما بين بصري فمأرب۔
آنحضرتﷺ نے تاسیس حکومت کے بعد جب اشاعتِ اسلام کا محکمہ قائم کیا تو ان کو مبلغ بناکر فدک روانہ فرمایا۔
### وفات
سنہ وفات معلوم نہیں؛ لیکن قرائن سے معلوم ہوتا ہے کہ امیر معاویہ کے عہد خلافت میں وفات پائی؛ کیونکہ ان کے پوتے نے ان کو اچھی طرح دیکھا تھا اورحدیث سنی تھی اوریہ ثابت ہے کہ ان کے پوتے 43ھ میں پیدا ہوئے تھے۔
### اولاد
حدیثوں سے ایک لڑکے کا پتہ چلتا ہے؛لیکن نام میں اختلاف ہے،مسند میں ساعدہ اورسعد دونام آئے ہیں،طبقات میں سعد لکھا ہے، کتبِ رجال میں ہے کہ بعض لوگ ان کے صحابی ہونے کے قائل ہیں، اصل نام حرام تھا۔
### فضل وکمال
عہدِ نبوت میں اشاعتِ اسلام جیسے اہم کام پر متعین ہونا، ان کے فضل وکمال کی بین دلیل ہے، اس کے علاوہ چند حدیثیں بھی روایت کی ہیں،جو محمد بن سہل بن ابی حشمہ اورحرام
بن سعد کے سلسلہ سے مروی ہیں۔
### اخلاق
رسول اللہ ﷺ سے ان کو جو محبت تھی اوراطاعت کا جو جذبہ وہ اپنے دل میں رکھتے تھے اس کی تفصیل اوپر گذرچکی ،بارگاہ نبوی میں ان کو بڑا تقرب حاصل تھا ،انھوں نے ایک مرتبہ آنحضرتﷺ سے ایک مسئلہ دریافت فرمایا، جواب خلاف مزاج ملا تو جب تک ان کو اطمینان نہ ہو گیا اس کو بار بار پوچھتے رہے
## حوالہ جات